Dalše myto za serbski film
Bochum. Film „Zmij (Der Drache)“ Angele Schuster je zašły tydźeń juryjowe myto wubědźowanja krótkofilmow „Linse“ 2018 Bochumskeje uniwersity dobył. Mjez druhim stej „wosobinske rozestajenje filmowče ze swojej zańdźenosću“ a „přeće, zachować kulturny pochad“, jurorow přeswědčiłoj, kaž we wopodstatnjenju rěka. Wojerowčanka Schuster zaběra so w filmje ze zachowanjom serbskosće. Zapřijate su tež serbske pasaže, kotrež rěči Celina Šołćic z delnich Sulšec.
Dobry wunošk z błyskanja
Wojerecy. Wjac hač 120 000 eurow je město Wojerecy loni z błyskanjom zasłužiło. Stacionarne błyskače wunjesechu 75 000 eurow, mobilne 46 000. Kaž Sächsische Zeitung rozprawja, běštej błyskačej na Drježdźanskej a Kulowskej dróze w Němcach najwunošnišej. Na Drježdźanskej su dohromady 1 125 přespěšnych šoferow błysknyli, na Kulowskej 1 529.
Planuja domizniski swjedźeń
Serbja na wikach zastupjeni
Berlin/Drježdźany. Smjerdźečanska rejwanska skupina je pjatk a sobotu na Zelenym tydźenju w Berlinje wurězki ze swojeho aktualneho programa předstajiła. Prěni króć hudźiła je na wikach wčera dujerska kapała Horjany. Tež na pućowanskich wikach kónc tydźenja w Drježdźanach běchu Serbja prezentni. Nimo města Budyšina poskićeše tam pčołar Jan Šołta z Konjec swoje wudźěłki.
Přichod wosady rozjimać
Choćebuz. Dźěłowa skupina Serbska namša a předsydstwo towarstwa Serbska rěč w cyrkwi chcetej přichod serbskeje wosady na wosebitym zetkanju w aprylu w Korjenju rozjimać. Njedawno stej předewzaća lěta 2018 tematizowałoj. 17. junija chcedźa pólsko-serbske kemše w Žarojwe k 300lětnemu wudaću serbskorěčneho katechizma wuhotować.
Přetwarja łubju dwórnišća
114 přinoškow zapodali
Drježdźany/Waršawa. Za lětuše wubědźowanje wo Němsko-Pólske žurnalistiske myto Tadeusza Mazowieckeho je 114 přinoškow dóšło, kaž jednaćelni w Drježdźanach a Waršawje zdźělatej. Mjez nimi je 36 ćišćanych (14 němskich a 22 pólskich), 13 rozhłosowych) a 26 telewizijnych. Za nowu kategoriju multimedia/online zwěsćeja ze 26 požadanjemi přewšo wulki zajim. Nastupajo „žurnalizm w pomjeznym regionje“ předleži 13 přinoškow, dwaj pólskej a jědnaće němskich.
Łódźe město tramwajkow
Praha. Jenički móst, zwjazowacy Praskej štwórći Holešovice a Libeň, bě hawarije dla njenadźicy dospołnje zaraćeny a njewobjězdźomny. Hladajo na komplikowane a dołhe wobjězdne trasy busow a tramwajkow zasadźichu tuž łódźe mjez brjohomaj Wołtawy. Trěbnu rekonstrukciju wjace hač kilometer dołheho mosta z lěta 1928 jeho status jako škitany pomnik chětro poćežuje.
Přihotuja wurjadnu přehladku
Wabja za jězorinu
Drježdźany. Turistiski zwjazk Łužiska jězorina chce kónc tydźenja na Drježdźanskich pućowanskich wikach za přebytk w krajinje jězorow wabić. Zdobom předstaja tam nowy „Jězorinowy magacin“. Nimo poskitkow za aktiwny dowol wabja z industrijnej kulturu w najwjetšej wot čłowjeka wutworjenej jězorinje Europy. Tež wo přenocowanskich móžnosćach budu wobšěrnje informować.
Zhorjelsku turbinownju njespušća
Davos. Słowa šefa koncerna Siemens Joewa Kaesera na kromje swětoweho hospodarskeho foruma wčera w šwicarskim Davosu skrućeja nadźiju mjez sobudźěłaćerjemi Zhorjelskeje turbinoweje twornje, kotraž je wot zawrěća wohrožena. „Njespušćimy Zhorjelc. Budźemy ludźom tam pomhać, damy jim přichod.“ Kaeser drje hišće njewě kak, jedyn puć pak namaka.
SGB ze slěbrom a bronzu
Zelena swěca za nowy wotrězk
Drježdźany. Nowotwar zwjazkoweje dróhi B 178 mjez Nosaćicami a awtowej dróhu A 4 móže Sakska dale planować. Zwjazkowe ministerstwo za wobchad je sakskemu wobchadnemu ministerstwu planowany přeběh tak mjenowaneho „wotrězka 1.1“ pisomnje wobkrućiło. Dokelž ma so wotbóčka A 4 Wospórk wobchować, dóńdźe „jeničce k snadnuškej změnje přeběha čary, bjeztoho zo so tohodla zasady planowanja zanjechaja“, rěka we wobkrućenju.
Z dźěćimi delnjoserbsce rěčeć
Bórkowy. Pěstowarnje Bórkowskeho hamta pytaja Delnjoserbow, kotřiž móhli z dźěćimi serbsce powědać, jim bajki bać abo z nimi spěwać. Přizjewić móža so zajimcy pola zamołwiteje za serbske naležnosće Bórkowskeho hamta Anett Zišcyneje, kotraž sama jako kubłarka w Žylowskej Witaj-pěstowarni dźěła, kaž tež w Bórkowskej abo Strjažowskej pěstowarni.
Slěbro a bronzu dobyli
Mjeńšinowe wurisanje
Leeuwarden. Wubědźowanje „Liet International“ wotměje so 23. meje w nižozemskim Leeuwardenje. Zajimcy móža so hišće hač do spočatka měrca přizjewić a přinoški zapodać, zdźěla zarjadowar. Za friziske wurisanje hudźbnikow narodnych mjeńšin su jenož nowe pěsnje dowolene, žane tradicionalne. Lěta 2003 zastupowaše skupina Awful Noise Serbow a zdoby sej z „Jarobinku“ 9. městno, 2004 docpě István Kobjela 8. městno.
Premiju za třělene dźiwje swinje
Podstupim. Hońtwjerjo w Braniborskej dóstawaja za kóžde třělene dźiwje swinjo premiju 50 eurow. Kaž tamniše agrarne ministerstwo zdźěla, pak płaća premiju hakle, hdyž su ličbu 71 400 zatřělenych swini překročili. To je wunošk sezony 2015/2016. Jako přičinu postupowanja mjenuja spěšnje rozpřestrěwacu so afrisku swinjacu mrětwu.
Dyrbja znowa pokutu płaćić
Serbski dźeń w Lěšćach
Podstupim/Drježdźany. 13. serbski dźeń frakcijow Lěwicy w sejmomaj Braniborskeje a Sakskeje budźe 1. měrca w Lěšćach, město Grodk. Hromadźe ze zajimcami chcedźa zapósłancy pod hesłom „Kubłanje – rěč je přichod“ mjez druhim temy zhromadna zamołwitosć kraja a komunow za „Witaj“, trěbne wobłukowe wuměnjenja za serbsku a bilingualnu wučbu na šulach a wuměnjenja za wukubłanje wučerjow rozjimać.
Znowa mjenje mortwych na dróze
Wiesbaden. Dźeń a mjenje ludźi žiwjenje w nadróžnym wobchadźe přisadźa. Wot januara hač do nowembra 2017 je Zwjazkowy statistiski zarjad tam 2 942 mortwych zličił. To bě 48 mjenje hač w samsnej dobje 2016, kaž zarjad dźensa we Wiesbadenje rozprawja. Trochuja, zo móhła Němska loni z 3 170 znowa mjenje wobchadnych mortwych docpěć.
Pytaja nóclěhi za wobdźělnikow
Podpěruje Minority SafePack
Baršć. Krajny rada wokrjesa Sprjewja-Nysa Harald Altekrüger (CDU) podpěruje wobydlersku iniciatiwu FUEN Minority SafePack a je ju podpisał, zdźěli dźensa tamniši wokrjesny zarjad. Zdobom so Altekrüger za zakótwjenje mjeńšinowych prawow na europskej runinje wupraja a namołwja wobydlerjow regiona iniciatiwu tohorunja podpisać.
Princowski por wuzwoleny
Kulow. Helena Kreuzec a Pitt Rohark staj lětuši Kulowski dźěćacy princowski por. Wčera su jeju a dalšich słužownikow na ceremoniji w tamnišej pěstowarni CSB do zastojnstwa wuzwolili. Wólby přewjedźechu tam mjeztym 22. króć. Dźěćacy princowski por wobdźěli so na wjacorych terminach aktualneje póstniskeje sezony. Wjeršk za Helenu a Pitta budźe róžowopóndźelny ćah.
Mjeno hišće njejasne
Pjenjezy za labyrint
Mały Wjelkow. W Małowjelkowskim prazwěrjencu ma nowy domčk před błudźišćom nastać. Dotalny bě so 8. januara wotpalił. Mjeztym je 60 darićelow mějićelce 2 000 eurow přewostajiło. Škoda pak wučinja 40 000 eurow. Ludźo, kotřiž chcedźa pomhać, móža to na Facebooku. Tam je składnosć, hač do kónca měrca pjenjezy přepokazać.
Wudźělatej kalendry
Smjerdźaca. Kubłanska referentka Domowiny Rejzka Krügerowa a socialna dźěłaćerka Rěčneho centruma WITAJ Marija Koklina rozdźělatej tuchwilu nasćěnowu protyku za młodostnych. Mjeztym pobyštej wonej we wosom młodźinskich klubach. Kónc januara chcetej je dalšim sydom klubam dać. Kalender, wopřijacy wosebje terminy za młodostnych, ma nakład 200 eksemplarow.
Problem moderacije dla
Žadaja sej wjac kedźbnosće
Budyšin. Maćica Serbska žada sej w zwisku z diskusiju wo „wusměrjenju Budyšina 2030+“, wěnować wjetšu kedźbnosć dźěłu z partnerskimi městami, předewšěm w susodnymaj słowjanskimaj krajomaj. Wotpowědny list městu je předsydstwo wčera naćisnyło, kaž předsyda Jurij Łušćanski pisa. Wobzamkli su, zo budźe lětuša hłowna zhromadźizna 17. měrca w Budyskim Serbskim muzeju.
Wo swojej knize přednošowała
Ochranow. Najebać wjele sněha je wčera w Ochranowskim unitnym archiwje Ewangelskeje bratrowskeje jednoty 35 ludźi wuwjedźenja Lubiny Malinkoweje sćěhowało. Wona přednošowaše tam wuspěšnje wo swojej nazymu w LND wušłej knize „Um der Wenden Seelenheyl hochverdient – Reichsgraf Friedrich Caspar von Gersdorf“. W njej wuswětla skutkowanje von Gersdorfa na dobro serbstwa.
Bjez mištra z Łužicy
ces_Latn szl_Latn pol_Latn pol_Latn ltg_Latn hrv_Latn szl_Latn ces_Latn pol_Latn mlt_Latn ces_Latn szl_Latn ces_Latn szl_Latn ces_Latn slv_Latn szl_Latn kik_Latn szl_Latn szl_Latn szl_Latn pol_Latn slv_Latn szl_Latn bos_Latn pol_Latn slv_Latn slv_Latn hrv_Latn szl_Latn szl_Latn szl_Latn pol_Latn szl_Latn pol_Latn eng_Latn slk_Latn epo_Latn pol_Latn hrv_Latn hrv_Latn szl_Latn ltg_Latn pol_Latn pol_Latn slv_Latn szl_Latn ewe_Latn szl_Latn szl_Latn